Úradný vestník L 128 , 11/05/1989 S. 0029 - 0030

Fínske špeciálne vydanie: Kapitola 3 Zväzok 29 S. 0058

Švédske špeciálne vydanie: Kapitola 3 Zväzok 29 S. 0058



Nariadenie Rady (EHS) č. 1235/89 z 3. mája 1989, ktorým sa menia a dopĺňajú nariadenia (EHS) č. 2771/75 o spoločnej organizácii trhu s vajcami a (EHS) č. 2777/75 o spoločnej organizácii trhu s hydinovým mäsom RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže nariadenie (EHS) č. 2771/75 [4], naposledy zmenené a doplnené nariadením (EHS) č. 3207/88 [5] a nariadenie (EHS) č. 2777/75 [6], naposledy zmenené a doplnené nariadením (EHS) č. 3907/87 [7], ustanovujú štvrťročné určovanie prepúšťacích cien a ciel v prvom rade na základe cien kŕmneho obilia; keďže na základe tohto blízkeho vzťahu a tiež skutočnosti, že hospodársky rok na trhu s obilninami sa začína 1. júla, mali by sa dátumy uplatnenia prepúšťacích cien a ciel posunúť o mesiac dopredu; keďže takto sa dosiahne zhoda týchto štvrťrokov s kalendárnymi štvrťrokmi; keďže články 5 a 7 nariadení (EHS) č. 2771/75 a (EHS) č. 2777/75 ustanovujú znova preskúmať najmenej raz za rok základňu pre určovanie derivačných koeficientov a štandardných súm; keďže vzhľadom na skúsenosti s riadením trhu s vajcami a hydinovým mäsom a na praktické úvahy sa tieto ustanovenia už nepovažujú za vhodné; keďže by sa z tohto dôvodu mali vypustiť, PRIJALA TOTO NARIADENIE: Článok 1 Nariadenie (EHS) č. 2771/75 sa týmto mení a dopĺňa takto: 1. Bod e) v článku 1 (2) sa vypúšťa. 2. Článok 4 (1) sa nahrádza takto: "1. Clo na vajcia v škrupine sa skladá z: a) jednej zložky rovnej rozdielu medzi cenami v rámci spoločenstva a na svetovom trhu za množstvo kŕmneho obilia potrebné na výrobu jedného kilogramu vajec v škrupine v spoločenstve. Ceny kŕmneho obilia v rámci spoločenstva sa určujú raz za rok na obdobie 12 mesiacov, ktoré sa začína 1. júla, na základe prahových cien tohto obilia a ich mesačného nárastu; používajú sa na určenie cla platného od 1. júla každého roka. Ceny kŕmneho obilia na svetovom trhu sa určujú štvrťročne na základe cien tohto obilia zaznamenaných za obdobie piatich mesiacov, ktoré sa končí mesiac pred začiatkom štvrťroka, pre ktorý sa počíta uvedená zložka. Pri určovaní cla platného od 1. októbra, 1. januára a 1. apríla sa však trendy cien kŕmneho obilia na svetovom trhu zohľadňujú iba vtedy, keď sa súčasne určuje nová prepúšťacia cena; b) jednej zložky rovnej 7 % priemernej hodnoty prepúšťacích cien platných v štyroch štvrťrokoch predchádzajúcich 1. aprílu každého roka. Táto zložka sa počíta raz za rok na obdobie 12 mesiacov, ktoré sa začína 1. júla." 3. Článok 5 (2) sa nahrádza takto: "2. Koeficienty vyjadrujúce množstvá a vzťahy uvedené v odseku 1 sa určujú na základe postupu ustanoveného v článku 17." 4. Posledný pododsek článku 7 (2) sa nahrádza takto: "Pri určovaní prepúšťacej ceny platnej od 1. októbra, 1. januára a 1. apríla sa však trendy cien kŕmneho obilia na svetovom trhu zohľadňujú iba vtedy, keď cena za dané množstvo kŕmneho obilia vykazuje minimálnu zmenu oproti cene, ktorá bola použitá pri výpočte prepúšťacej ceny na predchádzajúci štvrťrok." Článok 2 Nariadenie (EHS) č. 2777/75 sa týmto mení a dopĺňa takto: 1. Bod e) v článku 1 (2) sa vypúšťa. 2. Článok 4 (1) sa nahrádza takto: "1. Clo na zabitú hydinu sa skladá z: a) jednej zložky rovnej rozdielu medzi cenami v rámci spoločenstva a na svetovom trhu za množstvo kŕmneho obilia meniace sa podľa druhu hydiny, ktoré je potrebné na výrobu jedného kilogramu zabitej hydiny v spoločenstve. Ceny kŕmneho obilia v rámci spoločenstva sa určujú raz za rok na obdobie 12 mesiacov, ktoré sa začína 1. júla, na základe prahových cien a ich mesačných nárastov; používajú sa na určenie cla platného od 1. júla každého roka. Ceny kŕmneho obilia na svetovom trhu sa určujú štvrťročne na základe cien tohto obilia zaznamenaných za obdobie piatich mesiacov, ktoré sa končí jeden mesiac pred začiatkom štvrťroka, pre ktorý sa počíta uvedená zložka. Pri určovaní ciel platných od 1. októbra, 1. januára a 1. apríla sa však trendy cien kŕmneho obilia na svetovom trhu zohľadňujú iba vtedy, keď sa súčasne určuje nová prepúšťacia cena; b) jednej zložky rovnej 7 % priemernej hodnoty prepúšťacích cien platných za štyri štvrťroky predchádzajúce 1. aprílu každého roka. Táto zložka sa počíta raz za rok na obdobie 12 mesiacov, ktoré sa začína 1. júla." 3. Článok 5 (3) sa nahrádza takto: "3. Koeficienty vyjadrujúce vzťahy uvedené v odseku 1 sa určujú na základe postupu ustanoveného v článku 17." 4. Posledný pododsek článku 7 (2) sa nahrádza takto: "Pri určovaní prepúšťacej ceny platnej od 1. októbra, 1. januára a 1. apríla sa však trendy cien kŕmneho obilia na svetovom trhu zohľadňujú iba vtedy, keď cena za dané množstvo kŕmneho obilia vykazuje minimálnu zmenu oproti cene, ktorá bola použitá pri výpočte prepúšťacej ceny na predchádzajúci štvrťrok." Článok 3 Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev. Bude sa uplatňovať od 1. júla 1989. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 3. mája 1989 Za Radu predseda P. Solbes [1] Ú. v. ES C 82, 3.4.1989, s. 49. [2] Ú. v. ES C 120, 16.5.1989. [3] Stanovisko poskytnuté 31. marca 1989 (zatiaľ neuverejnené v úradnom vestníku). [4] Ú. v. ES L 282, 1.11.1975, s. 49. [5] Ú. v. ES L 286, 20.10.1988, s. 2. [6] Ú. v. ES L 282, 1.11.1975, s. 77. [7] Ú. v. ES L 370, 30.12.1987, s. 14. --------------------------------------------------